Marcus (24) elsker jobben som begravelsesagent
Det er usikre tider. Stadig flere blir arbeidsledige og må orientere seg mot nye bransjer. I løpet av oktober måned registrerte NAV 2100 flere nordmenn som arbeidsledige, noe som er rekordmye for 2015. Med dette ble ledighetstallene for arbeidsstyrken i Norge oppjustert til 2,9 prosent – nærmere 80.000 mennesker. Sjefsøkononom: – NAV-ledigheten verre enn det ledighetsraten viser Det siste året har det vært en voldsom økning i arbeidsledig ingeniører og IKT-utdannende – bransjer som har blitt særlig påvirket av nedgangen i oljesektoren. Ved utgangen av oktober sto 2900 flere ingeniører og IKT-utdannende uten jobb, sammenlignet med samme tidspunkt året før. Det er 73 prosent flere ledige. – Den vil definitivt gå opp. Daglig nedbemanner selskaper med et ønske om å redusere arbeidsstokken. Støtteindustriene opplever også mye nedbemanning, sier førsteamanuensis ved NTNU, Endre Sjøvold. Han er ekspert på omstilling i arbeidslivet.Men selv uten utdanning finnes det mennesker som har funnet drømmejobben i dagens arbeidsliv. En av dem er Marcus Skjennum Løken (24). De siste fem årene har han jobbet som begravelsesagent, eller gravferdskonsulent som det heter på fagspråket. – Det er ingen deler av jobben som jeg tenker på som kjedelig. Tro det eller ei. Som 19-åring tok han for første gang på seg den svarte dressen med Jølstad begravelsesbyrå sin logo på. – Jeg husker at det var en god følelse å være i gang med yrkeslivet allerede da. Jeg har vokst veldig på disse årene. Fem år senere sitter dressen fortsatt på, dog i en nyere og mer moderne utgave. Les også: Tommy trodde han skulle få jobb raskt – han er fortsatt arbeidsledig Den er på i det Markus møysommelig pakker ut kister inne på lageret. Sammen med kollegaene sine skal han i løpet av dagen frakte en kiste til Ullevål sykehus, hvor det har vært et dødsfall. Senere skal han hente en avdød på et sykehjem i Oslo. Til sist skal han arrangere en begravelsesseremoni i Sandvika, før arbeidsdagen er ferdig i firetiden. – Min rolle er veldig tydelig. Jeg skal hjelpe dem med det praktiske. Sjelesorg er ikke min jobb. Her har vi andre instanser som kan hjelpe til. Og den dag i dag lar Marcus, som selv er personlig kristen, seg sjelden affisere av at han jobber med døde mennesker. Les også: Åhléns legger ned – 270 kan miste jobben – Jeg har ikke et anspent forhold til døden. Det gjør nok hverdagen min lettere.Han trekker frem det gode arbeidsmiljøet som en grunn til at han valgte yrket og som et trekkplaster for andre som vurderer en karriere som gravferdskonsulent. Marcus forsøkte seg som student, men ville hele tiden tilbake til jobben han startet som 19-åring. Selv ikke en bachelorgrad i entreprenørskap eller onkelens råd om å utdanne seg, kunne holde ham unna. – Jeg mistet et eller annet da jeg begynte på BI. I ettertid ser jeg at det var fellesskapet på arbeidsplassen jeg savnet. Siden det bare ble med det ene året, har ikke Marcus særlig med studielån. Dermed er drømmen om å kjøpe et småbruk med kjæresten utenfor Oslo desto nærmere. Og han er heller ikke redd for å bli arbeidsledig. – Jeg tror nok denne bransjen er mer skjermet. Alle skal jo dø.Marcus vei inn i yrkeslivet viser at det går an å ha en innholdsrik jobb uten universitets- eller høgskolegrad. Dette i et samfunn hvor det finnes et fagbrev og en utdanning for de fleste yrker. For de arbeidsledige ingeniørene er på ingen måte håpet ute, skal vi tro Sjøvold. – En ingeniør er litt potet. Det er etterspørsel etter denne kompetansen i mange deler av næringslivet. Når næringslivet begynner å få nok ingeniører, har vi en tørst offentlig sektor, som lenge har hatt behov for denne kompetansen, sier han, og legger til at man må være villig til å starte med en jobb som ikke nødvendigvis er akkurat det man ønsket seg. Innenfor flere servicenæringer er det mange om beinet, selv om det er spådd mindre ledighet i denne sektoren fremover, ifølge NAV. Da Rema 1000 Hovenga i høst søkte om ny kassamedarbeider, fikk daglig leder 400 søknader inn på pulten. Men det finnes andre bransjer som trenger folk. Kunne du tenke deg å ta vare på mennesker som trenger assistanse? Da kan du bli hjemmehjelp, pleiemedarbeider eller personlig assistent. Ingen av disse yrkene krever høyere utdanning, selv om det selvfølgelig kan være en fordel. Innenfor helsesektoren falt i tillegg ledigheten mellom fem og tre prosent det siste året.Er du lysten på å være ute mye av arbeidsdagen? Da kan kanskje avisbud, parkeringsvakt eller postbud være noe for deg. Og det trenger ikke bety et liv med dårlig inntekt. Det gjennomsnittlige postbudet tjener ifølge Statistisk sentralbyrå 447 600 kroner i måneden. Som avisbud kan man med oppfinnsomhet og god kondisjon tjene opp mot 40.000 kroner i måneden. I 2012 bekreftet Aftenpostens distribusjonssjef at avisbudene deres kunne tjene mellom 500.000 og 800.000 kroner i året. Blant dem var Ajit Pal Singh (61), som på det meste håvet inn nærmere én million i året på sine åtte ruter i Asker-området. Se VGs oversikt over hvilke yrker som ikke har noe formelt krav til utdanning lenger ned i saken!• Følg med på stillingsannonsene. • Lever inn åpne søknader og henvend deg til steder du kunne tenke deg å jobbe. • Kontakt bemanningsbyråer. Dette kan være veien inn i en ufaglært bransje som helst ser at du har erfaring. • Ta kontakt med bransjeforeninger. Det vet om din kompetanse kan brukes i en ny bransje. • Har du fagbrev i et relatert fag? Utdann deg til et nytt fag som praksiskandidat. • Kontakt karrieresentrene i ditt aktuelle fylke for trening i å skrive CV-er og imponere på jobbintervjuer. De kan også hjelpe deg med å kartlegge kompetansen og interessene dine. • Ta lærdom fra alle CV-ene du skriver og jobbintervjuene du går på. Hva gjorde du bra? Kilde: Karrieresentrene i Telemark, Akershus og Rogaland.Men selv om jobbene finnes, vil ikke nødvendigvis ekspertene råde deg til å avstå fra yrkesrelevant utdanning. – Trolig vil det blir flere som konkurrerer om jobbene. Selv med vekst i mange bransjer der ufaglærte ofte jobber, som for eksempel serviceyrker, mener mange forskere at økningen i arbeidsplasser trolig vil være mindre enn økningen i arbeidskraft, sier Kristin Solberg-Watle, som er økonom. Hun forsker på inntekt og ulikhet ved forskningssenteret ESOP ved Universitetet i Oslo. Skulle du likevel ville inn i denne delen av arbeidsmarkedet, er det en rekke råd du kan ta til etterretning når du søker jobber. – Kompetanse har tre aspekter: Teoretisk, praktisk erfaring og personlige egenskaper. Hvis man har lite av det første, må man tydeliggjøre de to siste på CV-en, sier Kjersti Isachsen, som er leder på Karrieresenteret i Telemark. Sammen med de andre ansatte veileder hun mennesker som vil ut i jobb eller inn i andre bransjer. – Flere av dem har ikke en utdanning. Da hjelper vi dem med sette ord på alt de har lært, men som ikke er formalisert gjennom en utdanning, og hva ved deres kompetanse som kan være overførbar til andre bransjer og stillinger.Begravelsesagent (gravferdskonsulent): Krav: Personlige egenskaper, førerkort klasse B, videregående skole Tips: Sjekk de store begravelsesbyråene for ledige stillinger. For erfaring, meld deg opp til denne typen arbeid gjennom et bemanningsbyrå. Gjennomsnittslønn: 492 000 kroner Hjemmehjelp: Krav: Gjerne førerkort klasse B, gjerne videregående utdanning. Tips: Kontakt bemanningsbyråer for å se hvilke muligheter du har som ufaglært i ditt område. Gjennomsnittslønn: 384 000 kroner Postbud: Krav: Førerkort klasse B, gjerne videregående utdanning. Tips: Ta kontakt med Posten og andre aktører der du bor. Hør hvilke behov de har. Gjennomsnittslønn: 447 600 kroner (for post- og distribusjonsvirksomhet). Personlig assistent: Krav: Gjerne førerkort klasse B, personlige egenskaper, gjerne videregående utdanning. Øvrige krav varierer ofte fra personene som søker assistanse. Tips: Flere stillinger er deltid. Skaff dere flere jobber. Vis din interesse i din aktuelle kommune. Gjennomsnittslønn: Ingen konkrete tall for personlige assistenter, se gjennomsnittslønn for hjemmehjelp. Guide: Krav: Bred kunnskap om området du skal guide i, gjerne videregående utdanning. Tips: Les deg opp! Gjennomsnittslønn: 463 000 kroner (generelt for reisebyråer og reisearrangører). Bilselger: Krav: Personlige egenskaper, kunnskap om bil, gjerne videregående utdanning. Tips: Øv deg på å selge og les deg opp på den nyeste utviklingen innen bilene du ønsker å selge. Gjennomsnittslønn: 480 000 kroner for selgere. 712 000 kroner for salgsdirektører. Pleiemedarbeider: Krav: Flink med mennesker, noen vil ha politiattest, gjerne førerkort klasse B og videregående utdanning, språkkunnskaper i henhold til kravene. Tips: Her er det flere deltidsstillinger. Skaff deg flere jobber på forskjellige steder. Nybegynnerlønn: 274 700 kroner Avisbud: Krav: Gjerne førerkort klasse B og egen bil. Tips: Ta på deg flere ruter. Lønn: Avhengig av hvor og hvor mye du arbeider. Alt fra 7000 til 40.000 kroner i måneden. Yrkessjåfør: Krav: Det aktuelle førerkortet, kjøreseddel, gjerne videregående utdanning. Tips: Ta kontakt med bemanningsbyråer for erfaring Gjennomsnittslønn: 366 400 kroner (varehandel), 412 8000 (bygg- og anleggsbransjen) Parkeringsvakt: Krav: Førerkort klasse B, god norsk fremstillingsevne (muntlig og skriftlig), plettfri vandel, gjerne videregående utdanning. Tips: Søk jobber i både kommunen og i de private selskapene. Lønn: Ikke kjent Reiseleder: Krav: Videregående skole, personlige egenskaper. Tips: Kontakt de store reisebyråene om deres interne søknadsprosesser. Gjennomsnittslønn: 463 000 kroner (generelt for reisebyråer og arrangører). Barnehageassistent: Krav: Plettfri vandel, gyldig politiattest, ha gjerne førerkort klasse B, gjerne videregående utdanning. Tips: Ta kontakt med et bemanningsbyrå for å få erfaring. Gjennomsnittslønn: 332 400 kroner. Renovasjonsarbeider: Krav: Kan være krav om førerkort og fullført videregående utdanning. Tips: Kontakt renovasjonstjenesten der du bor. Gjennomsnittslønn: 375 600 kroner Fergebilletør: Krav: Kun personlige egenskaper Tips: Sjekk om det er ledige stillinger i ditt lokale fergeselskap Lønn: I henhold til Norsk Arbeidsmandsforbund Skadedyrbekjemper: Krav: Folkehelseinstituttets kurs i skadedyrbekjempelse og påfølgende praksis, gjerne førerkort klasse B Tips: Ta kontakt med kommunen eller private aktører i ditt område. Hør om de har behov for folk før du eventuelt tar et kurs. Mange arbeidsgivere kan tilby den nødvendige praksisen. Gjennomsnittslønn: Ikke kjent Tallene for gjennomsnittslønn er hentet fra Statistisk sentralbyrå sin statistikk for 2014 og 2015. Øvrige kilder: Utdanning.no, stillingsannonser på Finn.no, Folkehelseinstituttet, NHO.
Marcus er ufaglært, men fikk drømmejobben som 19-åring.